### 14.    Beslutning om model for drift af 10. klasse med høringssvar

**Åbent**

Sagsnr.: 326-2019-3259        J.nr.: 54.00.00           Dokumentnr.:
326-2019-131330

**Sagstype**

Beslutning.

**Resume og sagens baggrund**

Kommunalbestyrelsen besluttede i marts 2019 at flytte
Kalundborg 10. klassecenter til [adresse]. 10. klasse i Kalundborg Kommune kan
fremadrettet enten drives af Skolen på [adresse] som på nuværende tidspunkt,
eller der kan indgås en samarbejdsaftale med EUC [adresse]. De to
modeller blev i maj 2019 sendt i høring af Børn- og Familieudvalget.

**Indstillinger**

Direktøren indstiller, at

1.    Høringssvarene
tages til efterretning,

2.    Model 2,
driftsoverenskomst med EUC [adresse], godkendes.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

10. klassecenter (KTC) skal fremadrettet have fysisk
placering på [adresse] i [adresse]. Dette blev besluttet af
Kommunalbestyrelsen i marts 2019 efter en høringsperiode. Ved fraflytning af
lokaler fra det nuværende 10. klassecenter skal disse som udgangspunkt frigives
til øvrig anvendelse, salg, nedrivning eller nedlukning. Der er ikke truffet
beslutning herom.

I maj 2019 sendte Børn- og Familieudvalget to modeller for
10. klasse i høring hos MED-udvalget og skolebestyrelsen på Skolen på
[adresse], ungdomsuddannelserne, Ungdomsskolen og den faglige organisation.
Notatet er vedlagt sagen som Bilag 1.

Af notatet, der blev sendt i høring, og som er vedlagt sagen
som bilag, fremgår to mulige modeller for den fremtidige drift af 10. klasse.
De to modeller er:

1.    Kalundborg
Kommune driver 10. klassetilbuddet på [adresse] med fortsat tilknytning til
Skolen på [adresse]

2.    Der indgås
samarbejde med EUC [adresse] gennem en driftsoverenskomst

I begge modeller vil der tages højde for indholdet i et 10.
klassetilbud. Organiseringen af 10. klasse tager udgangspunkt i
Folkeskoleloven, hvilket tilbuddet, uanset valg af model, også vil gøre
fremadrettet.

*Model 1*

I den første model vil 10. klasse fortsat have nuværende
tilknytning til Skolen på [adresse], dvs. som en afdeling, der er fysisk
placeret på [adresse]. Der vil i denne model lejes lokaler hos EUC
[adresse], og der vil indgås en erhvervslejekontrakt mellem Kalundborg
Kommune og EUC [adresse], hvor punkter som lejemålets anvendelse, stand,
varighed, ophør osv. vil blive beskrevet.

*Model 2*

I den anden model lægges der op til, at der indgås en
driftsoverenskomst mellem Kalundborg Kommune og EUC [adresse], hvilket i
praksis betyder, at EUC [adresse] vil drive 10. klassetilbuddet. Der er
for overskuelighedens skyld blevet udarbejdet et forslag til en
driftsoverenskomst mellem Kalundborg Kommune og EUC [adresse] i den
forbindelse, der er vedlagt sagen som Bilag 2. Såfremt denne model vælges, vil
det nuværende pædagogiske personale hos 10. klassecentret blive
virksomhedsoverdraget til EUC [adresse], hvor de er garanteret de samme
lønforhold, som de har hos Skolen på [adresse].

*Høringssvar*

Der er i alt indkommet syv høringssvar.
To høringsberettigede parter har ikke indsendt høringssvar. De samlede
høringssvar fremgår af Bilag 3, mens Bilag 4 opsummerer hovedpointerne.

Fem af høringsbrevene peger på Model 2 som den bedste model
for såvel elever som personale. I ét høringsbrev fremgår det, at det afgørende
ikke er valg af model, men derimod at der sikres et forpligtende samarbejde med
de øvrige ungdomsuddannelser. Generelt lægger høringsbrevene op til, at eleverne
skal præsenteres for en bred palet af de ungdomsuddannelser, der er. Ét
høringsbrev peger på Model 1.

**Økonomiske konsekvenser**

Nedenstående tabel viser de forventede økonomiske
konsekvenser ved de to forskellige modeller.

|  |  |
| --- | --- |
|  | **Skoleår 2019/2020 i kr.** |
| **Model 1** | 3.360.000 |
| **Model 2** | 3.000.000 |

Der gøres opmærksom på, at udgifterne er baseret på 65
elever. Hvis der er flere elever, stiger udgiften tilsvarende med taksten pr.
elev. Hvis der er færre elever, falder udgiften tilsvarende med takten pr.
elev.

Den lavere udgift ved Model 2 skyldes, at der er flere
stordriftsfordele forbundet med driftsoverenskomsten.

*Model 1*

For model 1 er der indkommet en pris på leje af lokaler hos
EUC [adresse]. Prisen pr. klasseværelse er 120.000 kr. pr. år. EUC [adresse]
vurderer, at dette er markedsprisen. Prisen er inklusiv fællesarealer, andel af
gange, toiletter, lærerværelse, plads til administrativ og ledelse.
Forventningen er, at der for det kommende skoleår vil være tre klasser, hvorfor
huslejen forventes at blive 360.000 kr. eksklusiv moms. Det vurderes ikke, at
denne lejeudgift kan finansieres inden for skolens eksisterende budget. Der vil
derfor være tale om en merudgift, hvortil der skal findes alternativ
finansiering.

Ved indgåelse af lejeaftaler, skal kommunen, i henhold til
Bekendtgørelse nr. 1580 om kommunernes låntagning og meddelelse af garantier
m.v., deponere et beløb, der svarer til den højeste værdi af
opførselsomkostninger for de benyttede lokaler eller værdien for de benyttede
lokaler ifølge den senest foretagne offentlige vurdering. Da antallet af m2
ikke kendes for nuværende, er det ikke muligt at opgøre beløbet, som skal
deponeres. I stedet kan deponeringsbeløbet blive beregnet i forbindelse med
regnskabsafslutningen.

*Model 2*

Skolen på [adresse]
driftsomkostninger for 10. klasse vurderes til at være 3.000.000 kr. for
lønudgifter, elevaktiviteter, personalekurser, befordring og lignende. Skolens
nuværende budgettildeling til KTC er på ca. 2.500.000 kr. i 2019 inklusiv 10.
klasses andel af inklusionsmidler. I dag forbruges der således flere penge end
budgetteret.Forskellen mellem ressourcetildelingens
budget og driftsoverenskomsten, der er på 500.000 kr., finansieres via Skolen
på [adresse].

Med udgangspunkt i det aktuelle forbrug til tilbuddet svarer
det for et elevtal på 65 elever til en takst pr. elev på 46.153 kr., som EUC
vil modtage til at drive 10. klasse. Ved budgetlægningen til skoleåret 2019/2020 fremgår det, at der er indmeldt
62 elever i 10. klasse for det kommende skoleår. Der vil tages højde for dette
i tildelingen af midler til EUC [adresse] for det kommende skoleår,
hvorfor driftsoverenskomsten vil ændres til, at reguleringen første gang sker
d. 5. september 2019 frem for 2020 med udgangspunkt i antallet af elever pr. 1.
august 2019.

Kalundborg Kommune finansierer 10. klasse ved at betale EUC,
bortset fra perioder med brobygning, hvor EUC får statstilskud. Driften af 10.
klasse vil således blive holdt inden for de nuværende udgifter.

Såfremt denne model vælges, besluttes det, at 10. klasse
adskilles fra folkeskolernes ressourcetildelingsmodel.

Det foreslås, at budgettet for 10. klasse genberegnes i
forbindelse med elevskønnet for kommende skoleår d.
1. april, hvilket derved følger proceduren for de øvrige skoler. Således er det
administrative budget demografireguleret. Budgettet tilrettes efter det
endelige elevtal 1. august.

*Specialpædagogisk støtte*

Ved Model 1 indgår 10. klasse i fordelingen af de kommunale
ressourcer omkring specialpædagogisk bistand. Ved Model 2 søger EUC
[adresse] om støttemidler i staten til specialpædagogisk bistand.

*Frigivelse af midler*

Eventuelle frigjorte midler relateret til ejendomsdrift i
forbindelse med fraflytningen af de nuværende bygninger tilgår
Ejendomsstrategien.

**Børn- og Familieudvalgets møde
den 4. juni 2019:**

Model 2 anbefales, idet det forudsættes, at der etableres et
forpligtigende samarbejde med øvrige ungdomsuddannelser samt at formålet er at
styrke de unges muligheder for valg til og gennemførelse af ungdomsuddannelse.

**Økonomiudvalgets møde den 19.
juni 2019:**

Børn- og Familieudvalgets indstilling anbefales.

Aksel Kristiansen, Ø, er imod, da han mener, at de
økonomiske beregninger ikke holder, og dermed er uden for budget.

**Bilag**

|  |  |
| --- | --- |
| Bilag 1: Notatet "Modeller for 10. klasse" | 326-2019-117337 |
| Bilag 2: Forslag til en driftsoverenskomst | 326-2019-116595 |
| Bilag 3: Samlede høringssvar | 326-2019-145811 |
| Bilag 4: Resumé af høringssvar | 326-2019-145006 |